Frank Jensen (S), 2005-02-24:
Den politiske drivkraft handler for enhver socialdemokrat om at skabe det stærke fællesskab, som giver den enkelte de bedste muligheder for at forfølge sine mål.
Det er den vision, der driver os, når det drejer sig om vores eget samfund herhjemme, men det er det samme, der driver os ude i verden.
Derfor er udgangspunktet for vores politik altid at sikre, at fællesskabet er så stærkt, at samfundsøkonomien er solid, at alle kan få både en uddannelse og et arbejde.
Dygtiggørelse af den enkelte og maksimal beskæftigelse for alle er selve grundpillerne i det velfærdssamfund, vi med rette holder så meget af.
I de kommende år står vores land over for store udfordringer.
Den globalisering, som for så få år siden virkede som noget fjernt og abstrakt, er allerede blevet meget nærværende.
Den største politiske udfordring i de næste år bliver at tackle dette nye konkurrencepres fra den globale økonomi.
Hvor forsvinder nutidens job så hen?
Hvad skal vi leve af om 10 år og 20 år?
De job, der er behov for, så vi alle kan få et godt liv, kommer jo ikke automatisk.
Fremtidens arbejdspladser kræver en klog og fremsynet politisk satsning i dag.
Fælles investeringer i fremtiden har langt større perspektiver end løftet om yderligere vækst i det private forbrug og skattelettelser til de mest velstillede.
Vores hovedopgave her i Danmark er at generobre positionen som et foregangsland i mødet med de globale udfordringer.
Det gælder på mange felter, ikke mindst over for de helt store spørgsmål, som vi slet ikke har hørt noget om i dag, som den truende klimakatastrofe og den fremtidige oliemangel.
Skal de trusler imødegås, kræver det en langt bedre effektivitet i energiforbruget og omlægning til vedvarende energi.
Her kan Danmark naturligt indtage en førerstilling.
Det vil medføre bedre løsninger for os selv og andre og samtidig give massevis af job i Danmark.
Politik handler også om livskvalitet, at give muligheder for udfoldelse og skabe tryghed for den enkelte.
Velstand giver valgmuligheder og gode oplevelser.
Man kan gøre mere for sig selv og familien, og takket være en imponerende indsats af det danske folk er Danmark blandt verdens bedste og mest velstående lande.
Vi har alle chancer for at gøre det endnu bedre.
Vi må aldrig acceptere den mærkværdige holdning, man kan høre, om, at jo rigere vi bliver, jo mindre velfærd har vi råd til.
Nedskæringer og forringelser er gammeldags politik, investeringer og forbedringer er moderne politik.
Men det er langtfra nok med gode yderrammer.
Vi har jo også brug for overskud i hverdagen.
Vi skal fornemme, at vi er en del af et fællesskab.
Vi skal kunne glæde os over vores familie og arbejde.
For ens egen tilfredsstillelse og tryghed er jo ikke meget værd, hvis det er sådan, at man kan se, at andre har ufrihed og er utrygge i deres liv.
Danmark er et af verdens bedste samfund.
De fleste af os synes formentlig, at det er det allerbedste samfund.
Mange klarer sig godt.
De har et rigt liv, et spændende job og en god løn.
Skattenedsættelser, stigende boligpriser og lav rente har givet store stigninger i det private forbrug.
Alligevel er der også mange danskere, der ikke er blevet begunstiget af den udvikling.
Op imod 100.000 børn vokser op i hjem, hvor der er så få penge til rådighed, at det ligner fattigdom midt i Danmark, midt iblandt os, vel at mærke samtidig med, at antallet af multimillionærer skyder i vejret.
Det er et chokerende antal mennesker, som oplever, at samfundets døre er smækket i for dem: Ledige over 50 år, store grupper af indvandrere, unge uden praktikplads, mange kronisk syge og handicappede, voksne på førtidspension, de ældre mennesker i vort samfund med få menneskelige relationer, de mange fattige på kontanthjælp.
Det kan vi ganske enkelt ikke være bekendt, og vi burde koncentrere vores politiske kræfter om at vende den negative udvikling.
Vi må også se på, hvad den velfærd, vi kender i dag, er værd, hvis alle de, der skal levere servicen – hjemmehjælpere, sygehjælpere, sygeplejersker, plejehjems- og rengøringsassistenter og mange andre – slides ned i dårligt betalte job med et opskruet arbejdstempo og med en evig følelse af ikke at slå til.
I det hele taget er mange kvinder i den private og offentlige servicesektor ofte blandt de dårligst behandlede i vores samfund.
Fremtidens ligestillingsdebat bør tage sit udgangspunkt her.
Politik handler også om miljø, for solidaritet er jo ikke kun solidaritet med dem, der lever på kloden i dag.
Det drejer sig også om, hvad vi kan gøre for verden, at vi overlader verden i en bedre stand til vores børn og børnebørn.
Igen kan Danmark være et foregangsland.
Vi kan vise resten af verden et forbillede, når det gælder giftfrie fødevarer, eller når det gælder en fjernelse af det tryk fra over 10.000 kemikalier, som hviler over vores hverdag.
Kan et samfund være rigt, hvis naturen er fattig, og ren luft og rent vand og ren jord bliver luksusgoder i en offentlig sparetid?
Politik handler selvfølgelig om Danmark, men det handler i den grad også om resten af verden.
For få år siden brugte vi 1 pct. af vores velstand til ulandene, og vi var godt på vej til at bruge yderligere en halv procent til miljø-, fredsog stabilitetsarbejde i verden.
Indsatsen mod fattigdom, sygdom og miljøkatastrofer i de fattigste lande i verden er den bedste investering, vi kan gøre i en fredelig verden, og det er det bedste værn mod terror og væbnede konflikter.
Danmark kan aldrig spille en afgørende militær rolle, men vi kan sammen med andre.
Vi har alle vores forudsætning for sammen med andre at blive et humanitært foregangsland, et land, som kan gøre en forskel, og som alle danskere kan være stolte af.
Valget den 8. februar gav ikke et nyt flertal her i Folketinget, ikke en ny regering og ikke en ny politik, desværre.
Flertallet kan derfor marchere videre ad de velkendte stier uden nye ideer, uden appel til fantasi og til offervilje.
Alt er, som det var.
Flertallet af Venstre, Konservative og Dansk Folkeparti fortsætter med et svækket venstre og et styrket højre.
Regeringsgrundlaget må man nok sige er lidt af en bedrift.
Gammel vin på gamle flasker.
Ja, og så tilsat et væld af nye råd og kommissioner.
Vi vil love statsministeren her i dag, at vi vil teste hver eneste mulighed for at kunne komme i samarbejde med regeringen, og vi har en række ideer, som kan erstatte det væld af nye kommissioner og råd.
Her har Socialdemokratiet en politik, som statsministeren er velkommen til at abonnere på.
Vi møder meget gerne frem og fortæller statsministeren, hvordan vi kan komme i gang med at imødegå de negative udfordringer af globaliseringen.
Socialdemokratiet er rede til at samarbejde og søge indflydelse, men erfaring fra de seneste 3 år får os selvfølgelig til at frygte, at blokpolitikken bliver fortsat, og at oppositionen ikke for alvor får mulighed for at komme til bordet, men vi vil ikke forsømme en eneste lejlighed til at få lov at øve indflydelse på den politik, der skal føres i Danmark.
Vi ved jo desværre, at statsministeren først forsøger at blive enig med fru Pia Kjærsgaard og Dansk Folkeparti, og derefter kan vi andre få lov at komme med ved bordet, hvis vi på forhånd kan erklære os enige i det, statsministeren er enig med fru Pia Kjærsgaard om.
Men det skal ikke forhindre os i at forsøge endnu en gang at få lov at øve indflydelse på den politik, der skal føres i vores land.
Valgresultatet skyldtes i afgørende grad, at det lykkedes regeringspartierne at fremstille deres politik som den helt store gratis gavebod.
Mange oplevede, at de politiske forskelle blev utydelige.
Vores overordnede opgave bliver derfor at afsløre det falske billede af virkeligheden.
Sandheden er jo, at regeringen ikke har penge til at indfri alle de forventninger, som regeringen selv har skabt hos borgerne.
Vi vil sammen med alle de foreninger og organisationer, vi har i Danmark, afsløre ethvert løftebrud fra regeringen.
Det kan vi love.
Desværre rammer valgresultatet ikke kun os.
Al erfaring viser, at socialdemokratisk tilbagegang fører til borgerlige regeringer med en borgerlig, skarp politik.
Det fører til mere til de få, der allerede har mest, og mindre til de mange, der i forvejen har mindst.
Socialdemokratiet vil fortsætte arbejdet med at forme et alternativ til VKO-flertallets politik.
Der er et nøgleord i det alternativ, vi gerne vil være med til at skabe blandt andre partier her i Folketinget, og som har tre formål: Det er at skabe job, det er at skabe job, og det er at skabe job til danskere – vel at mærke til alle, ikke kun til dem, der allerede er i arbejde eller dem, der er tæt på arbejdsmarkedet i dag, men også til de mange, der i alt for lang tid har været holdt udenfor, eller som på grund af alder er i fare for at blive lukket ude af arbejdsmarkedet allerede i 50-års-alderen.
Uden overbevisende svar på, hvad vi skal leve af i fremtiden, bliver grundlaget for velfærdssamfundet undermineret.
Talen om tryghed og frie valg bliver meningsløs, social retfærdighed bliver umulig, en ligelig udvikling i vores land bliver udsigtsløs, og bedre integration af indvandrere og de svage i vores samfund bliver håbløs.
Før valget fremlagde vi i Socialdemokratiet en detaljeret plan, som vi kaldte »Made in Denmark«.
Den er stadig det bedst gennemarbejdede og mest realistiske bud på fremtidens jobstrategi.
Reel satsning på forskning, uddannelse, vedvarende energi, målrettet integrationspolitik, fremrykkede offentlige projekter og aktiv arbejdsmarkedspolitik i forhold til flytningstruede virksomheder tror vi er hovedingredienserne i den langsigtede politik, som vores land tørster efter.
Skellet er dybt mellem VKO og Socialdemokratiet, når det drejer sig om miljø, kultur og social retfærdighed.
Vi vil bruge samfundets velstand til at fremme et billede af et bæredygtigt Danmark, hvor der er plads til og brug for alle, og hvor der er reelle valgmuligheder for alle.
Levende, retfærdigt og spændende er det Danmark, vi vil satse på i stedet for blot at tale om mere forbrug til dem, der i forvejen er godt stillet.
Offentlig fattigdom midt i privat overflod er for os et skræmmebillede af en stat med minimal tryghed, minimal lighed og minimal frihed.
Socialdemokratiet ønsker reelle reformer af velfærdssamfundet og vil ikke overlade idéudvikling til en kreds af økonomer omhyggeligt udpeget af VKO-partierne for deres konservative holdninger.
Vi ønsker at aflaste det offentlige tryghedssystem gennem en offensiv jobstrategi og ved at give virksomhederne et langt større socialt ansvar.
Kommer alle arbejdsduelige i arbejde, og får virksomhederne de nødvendige rammer for at kunne hjælpe og fastholde de ansatte i arbejdslivet, ja, så er der tale om den allervigtigste reform af vores velfærdssamfund.
Derimod forkaster vi reformer, der er en lige del nedskæringer og forringet tryghed og ødelagte valgmuligheder.
Tag den borgerlige propaganda om den såkaldte ældrebyrde i Danmark.
De, der bliver ældre i de kommende årtier, har selv sparet op til deres alderdom.
De er betydelig sundere og bedre i stand til at klare sig selv.
De er et aktiv for Danmark, ikke en byrde.
Problemet er ikke efterlønnen, men diskriminationen af de ældre på vores arbejdsmarked.
Hverken offentlige eller private arbejdsgivere lever op til deres ansvar for de ældre på vores arbejdsmarked.
Socialdemokratiet vil tage konkret initiativ til at fastlægge et katalog af rettigheder for de ældre i Danmark, ikke kun dem, der er i stand til at arbejde og gerne ønsker at arbejde, men også dem, der senere bliver svage og ikke kan klare sig selv.
Sidst, men ikke mindst,
må Danmark tilbage på verdenskortet.
Vi skal igen yde verdens mest generøse ulands- og miljøbistand.
Vi skal være aktive i og loyale over for FN, og vi skal spille en aktiv rolle i det ny Europa.
Den skal Danmark tilslutte sig.
Men vigtigt er det, at rammerne bliver fyldt ud, så Europa igen kan leve op til sit ansvar for freden, beskæftigelsen og miljøet i verden.
De seneste års følgagtighed fra den danske regerings side over for Bush og Washington må afløses af en aktiv dansk udenrigspolitik sammen med vore europæiske naboer.
Danmark kan gøre en forskel i verden.
Vi skal gøre en forskel.
Vi skal turde være et foregangsland på områder, hvor vi har særlige forudsætninger.
Vi skal være med, hvor det sker.
Vi skal sætte vores præg.
Rollen som et lukket, indadvendt og isoleret land er totalt udansk.
Vi skal være stolte af vores land igen.